DA Den Europæiske Unions Tidende C 257/3

KOMMISSIONENS AFGØRELSE

af 17. juni 2016

om nedsættelse af en ekspertgruppe på højt niveau vedrørende informationssystemer og interoperabilitet

(2016/C 257/03)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Kommissionen har i overensstemmelse med Kommissionens meddelelse til Europa-Parlamentet og Rådet med titlen »mere robuste og intelligente IT-systemer med henblik på grænseforvaltning og sikkerhed« (1) behov for at konsultere eksperter i et rådgivende organ med henblik på at gennemføre en strukturel forbedring af Unionens datastyringsstruktur for grænsekontrol og sikkerhed, navnlig ved at afhjælpe de nuværende mangler og videnshuller, som findes i informationssystemerne på EU-plan.

(2) Det er derfor nødvendigt at nedsætte en ekspertgruppe vedrørende informationssystemer og interoperabilitet og fastlægge dens opgaver og sammensætning.

(3) Gruppen skal bistå med at udvikle en fælles strategi, som under fuld overholdelse af kravene om databeskyttelse kan gøre dataforvaltningen i Unionen mere effektiv og mere virkningsfuld, for bedre at beskytte de ydre grænser og fremme den indre sikkerhed. Gruppen skal anlægge et bredt, alsidigt perspektiv på grænseforvaltning og retshåndhævelse og tage hensyn til de relevante toldmyndigheders roller, ansvar og systemer.

(4) Gruppen bør bestå af medlemsstaternes kompetente myndigheder, de kompetente myndigheder fra de associerede medlemmer af Schengenområdet, som ikke er medlemmer af Den Europæiske Union, Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA), Det Europæiske Agentur for Forvaltning af det Operative Samarbejde ved EU-Medlemsstaternes Ydre Grænser (Frontex), Den Europæiske Unions Agentur for Grundlæggende Rettigheder (FRA), Det Europæiske Asylstøttekontor (EASO) Den Europæiske Politienhed (Europol) og EU's antiterrorkoordinator.

(5) Der bør fastsættes regler for gruppemedlemmernes videregivelse af oplysninger.

(6) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (2).

(7) Denne afgørelse bør anvendes indtil den 31. december 2017. Kommissionen vil til sin tid overveje, om en forlængelse vil være hensigtsmæssig —

BESTEMT FØLGENDE:

Artikel 1

Genstand

Ekspertgruppen på højt niveau vedrørende informationssystemer og interoperabilitet (»gruppen«) oprettes hermed.

Artikel 2

Opgaver

Gruppen har til opgave, at:

(a) rådgive og bistå Kommissionen med henblik på at opnå interoperabilitet og sammenkobling af informationssystemer og datastyring til fordel for grænseforvaltning og sikkerhed

(b) udvikle en overordnet strategisk vision for interoperabilitet og sammenkobling af informationssystemer og for en mere effektiv datastyring i forbindelse med grænseforvaltning og sikkerhed i Unionen, hvilket omfatter fremsættelse af forslag til konkrete opfølgende tiltag fra Kommissionens side på kort, mellemlang og lang sigt, med henblik på at beskytte Unionens ydre grænser bedre og styrke den interne sikkerhed gennem øget udveksling af oplysninger

(c) etablere samarbejde og koordinering mellem Kommissionen og medlemsstaterne vedrørende spørgsmål angående gennemførelse af EU-lovgivningen om interoperabilitet og sammenkobling af informationssystemer og datastyring til fordel for grænseforvaltning og sikkerhed i Unionen.

Artikel 3

Medlemskab

1. Gruppen skal bestå af medlemsstaternes kompetente myndigheder, de kompetente myndigheder fra de associerede medlemmer af Schengenområdet, som ikke er medlemmer af Den Europæiske Union, Det Europæiske Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA), Det Europæiske Agentur for Forvaltning af det Operative Samarbejde ved EU-Medlemsstaternes Ydre Grænser (Frontex), Den Europæiske Unions Agentur for Grundlæggende Rettigheder (FRA), Det Europæiske Asylstøttekontor (EASO) Den Europæiske Politienhed (Europol) og EU's antiterrorkoordinator.

2. Gruppens medlemmer udpeger højtstående repræsentanter. Hver af de højtstående repræsentanter kan ledsages af en ekspert i informationsudveksling med henblik på at sikre et højt niveau af teknisk ekspertise.

Artikel 4

Formand

Gruppen ledes af generaldirektøren for Kommissionens Generaldirektorat for Migration og Indre Anliggender.

Artikel 5

Gruppens virke

1. Gruppen handler på opfordring af formanden i overensstemmelse med Kommissionens horisontale regler om ekspertgrupper (»horisontale regler«) (3).

2. Gruppens møder holdes i princippet i Bruxelles.

3. Sekretariatsopgaverne varetages af Kommissionens Generaldirektorat for Migration og Indre Anliggende (»GD HOME«). Tjenestemænd i Kommissionen fra andre direktorater med interesse i gruppens og undergruppernes møder kan deltage i disse.

4. Gruppen kan efter aftale med GD HOME og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være relevante og fuldstændige. Sekretariatet udarbejder referater på formandens ansvar.

6. Gruppen vedtager sine udtalelser, henstillinger og rapporter ved konsensus. Ved afstemninger træffer medlemmerne beslutning med simpelt flertal. Medlemmer, der har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, henstillinger og rapporter.

Artikel 6

Undergrupper

1. GD HOME kan nedsætte undergrupper, der skal undersøge specifikke spørgsmål på grundlag af et mandat, som Kommissionen opstiller. Undergrupper opererer i overensstemmelse med de horisontale regler og aflægger rapport til gruppen. Sådanne undergrupper opløses, så snart deres opgave er løst.

2. Gruppens medlemmer udpeger repræsentanter for hver undergruppe.

Artikel 7

Indbudte eksperter

Gruppens formand kan invitere eksperter med særlig ekspertise inden for et emne på dagsordenen til at deltage på ad hoc-basis i gruppens eller undergruppernes arbejde.

Artikel 8

Observatører

1. Enkeltpersoner, organisationer og offentlige organer kan i overensstemmelse med de horisontale regler få observatørstatus via en direkte invitation fra formanden.

2. Organisationer eller offentlige enheder, der er udpeget som observatører, udpeger selv deres repræsentanter.

3. Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har dog ikke stemmeret og må ikke deltage i udformningen af gruppens anbefalinger eller udtalelser.

Artikel 9

Forretningsorden

På forslag fra og efter aftale med GD HOME fastsætter gruppen i overensstemmelse med de horisontale regler selv sin forretningsorden med simpelt flertal på grundlag af standardforretningsordenen for ekspertgrupper.

Artikel 10

Tavshedspligt og håndtering af klassificerede oplysninger

Gruppens medlemmer og deres repræsentanter samt de indbudte eksperter og observatører er pålagt tavshedspligt som fastsat i traktaterne og gennemførelsesbestemmelserne hertil samt Kommissionens sikkerhedsforskrifter vedrørende beskyttelse af Unionens klassificerede oplysninger i Kommissionens afgørelser (EU, Euratom) 2015/443 (4) og (EU, Euratom) 2015/444 (5). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 11

Gennemsigtighed

1. Gruppen og dens undergrupper skal registreres i Kommissionens register over ekspertgrupper og lignende enheder (»registret over ekspertgrupper«).

2. For så vidt angår sammensætning offentliggøres navnene på medlemmerne, herunder på medlemsstaternes myndigheder samt på observatørerne, i registret over ekspertgrupper.

3. Alle relevante dokumenter, herunder dagsordener, referater og deltagernes bidrag, stilles enten til rådighed i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder er ikke betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid forud for mødet efterfulgt af rettidig offentliggørelse af referater. Der skal kun være mulighed for at undlade offentliggørelse i tilfælde, hvor det vurderes, at et dokuments udbredelse vil være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (6).

Artikel 12

Mødeudgifter

(1) Der ydes ikke vederlag for det arbejde, der ydes af deltagerne i forbindelse med gruppens og undergruppernes aktiviteter.

(2) Deltagernes rejse- og opholdsudgifter i forbindelse med gruppens og undergruppernes aktiviteter refunderes af Kommissionen. Refusion finder sted i overensstemmelse med de regler, som anvendes af Kommissionen, og inden for grænserne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Artikel 13

Anvendelsesområde

Denne afgørelse anvendes indtil den 31. december 2017.

Udfærdiget i Bruxelles, den 17. juni 2016. På Kommissionens vegne Dimitris AVRAMOPOULOS Medlem af Kommissionen

(1) Kommissionens meddelelse af 6. april 2016 om mere robuste og intelligente IT-systemer med henblik på grænseforvaltning og sikkerhed — COM(2016) 205.

(2) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(3) C(2016) 3301.

(4) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(5) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(6) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).